ธปท.เชื่อต่อมาตรการค่าครองชีพไม่กระทบเงินเฟ้อ
ธปท.เผยรัฐบาลต่อมาตรการลดค่าครองชีพไม่ส่งผลกระทบต่อเงินเฟ้อ มั่นใจดูแลอยู่ในเป้าหมาย จับตาสถานการณ์ตะวันออกกลางใกล้ชิดเชื่ออาจกดดันเงินเฟ้อ
23 ก.พ. 2554

ธปท.เผยรัฐบาลต่อมาตรการลดค่าครองชีพไม่ส่งผลกระทบต่อเงินเฟ้อ มั่นใจดูแลอยู่ในเป้าหมาย จับตาสถานการณ์ตะวันออกกลางใกล้ชิดเชื่ออาจกดดันเงินเฟ้อ
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย (ธปท.) กล่าวว่า คาดว่าการต่ออายุมาตรการลดค่าครองชีพที่คณะรัฐมนตรี(ครม.)มีมติต่ออายุออกไปอีก 4 เดือน โดยให้ไปสิ้นสุดในเดือนมิ.ย.ปีนี้ จากเดิมที่จะหมดอายุในสิ้นเดือนก.พ.นี้ ไม่น่าจะส่งผลกระทบต่อการเปลี่ยนแปลงของอัตราเงินเฟ้อมากนัก เนื่องจากเป็นมาตรการที่มีใช้อยู่เดิมแล้ว เพียงแต่ยืดระยะเวลาออกไปอีกเท่านั้น อย่างไรก็ตามการต่อมาตรการดังกล่าวนี้จะมีผลต่อเงินเฟ้ออย่างไรบ้าง ในข้อมูลรายละเอียดตัวเลขที่จะออกมาธปท.คงได้ติดตามดูต่อไป
"ในแง่ผลต่อการเปลี่ยนแปลงเงินเฟ้อคงมีไม่มากนัก เพราเป็นของเดิมใช้อยู่แล้ว และยืดเวลาออกไปอีก อีกทั้งในส่วนของผู้ที่ได้รับประโยชน์ยังอยู่ในวงจำกัด แต่ก็คิดว่าภาวะเงินเฟ้อในปีนี้ยังน่าจะอยู่ในกรอบเป้าหมายที่ธปท.คาดการณ์ไว้"นายเมธีกล่าว
นายเมธี กล่าวว่า ในส่วนของสถานการณ์ราคาน้ำมันในตลาดโลก ซึ่งปรับตัวสูงขึ้นค่อนข้างมากในช่วงนี้ จากสถานการณ์ความไม่สงบในกลุ่มประเทศตะวันออกกลางนั้น ธปท.ยังคงต้องติดตามดูอย่างใกล้ชิดต่อไปว่าจะยืดเยื้อหรือขยายตัวในวงกว้างจนกระทบต่อราคาน้ำมันในตลาดโลกหรือไม่ เพราะหากราคาน้ำมันปรับสูงขึ้นย่อมส่งผลต่อแรงกดดันเงินเฟ้อเพิ่มขึ้นด้วย